પરંતુ ત્યાર પછી માત્ર છ મહિનામાં જ ૧૯૯૯માં યોજાયેલી લોકસભા ચૂંટણીમાં અટલજીએ પુન: એન.ડી.એ.ની સરકાર રચી, જે સાડા ચાર વર્ષ ચાલી અને મે ૨૦૦૪માં પુન: લોકસભા ચૂંટણી માંગવામાં આવી. ત્યાર પછી યુપીએના કૌભાંડોવાળી સરકાર ૧૦ વર્ષ ચાલી અને મે ૨૦૧૪થી મોદીજીના નેતૃત્વમાં સ્પષ્ટ બહુમતીવાળી એન.ડી.એ. સરકારનું વ્યાપક-જનસમર્થનથી ગઠન શક્ય બન્યું, જેનાથી કોંગ્રેસ વગેરે વિપક્ષો વિક્ષુબ્ધ થઈ ગયા છે. કહોને, તેઓને ‘સેક્યુલર સનોપાત’ ઉપડ્યો છે ! કર્ણાટકમાં જનાદેશની લપડાક મળવા છતાં, કોંગ્રેસ - જનતા દળ (એસ.) પુન: આપસી શત્રુતાને ઢાંકીઢબૂરીને એક થઈ ગયા છે ! એ ૨૦૧૯ની આગામી લોકસભા ચૂંટણીમાં આવનારી, મોદીજીની પુન: ત્સુનામીથી બચવાના, નાકામ પ્રયાસપના મરણિયા પ્રયાસોથી વિશેષ કશું જ નથી. આ તમામ કથિત સેક્યુલરિસ્ટો "સેક્યુલરિઝમને નામે માત્ર ને માત્ર નકારાત્મક ભૂમિકાએ, ભાજપા વિરુદ્ધ એક થવાના હાકલા પડકારા સમય સમય ઉપર કરે છે. પરંતુ આ તમામ કથિત સેક્યુલરિસ્ટો ૧૯૬૭થી લઈ આજ સુધીમાં એક યા બીજા અવસરે ભારતીયમાં જનસંઘ / ભાજપા સાથે સત્તામાં ભાગીદારી કરી ચૂક્યા છે. ૧૯૬૭માં સંવિદ સરકારમાં તત્કાલીન ભારતીય જનસંઘ (ભાજપાનું પૂર્વ નામ) સાથે સામ્યવાદીઓએ પણ સરકાર રચેલી. વી. પી. સિંહ સરકારને ૧૯૮૯માં ભાજપા અને સામ્યવાદીઓએ સાથે મળી બહારથી ટેકો આપેલો. આ ઉપરાંત મમતા, માયાવતી, પાસવાન, નીતિશ કુમાર, ચંદ્રાબાબુ નાયડુ, ઓરિસ્સાની બીજેડી પાર્ટી, ચરણસિંહ વગેરેની પાર્ટીઓ ઉપરાંત દક્ષિણની બંને પ્રમુખ દ્રવિડ પાર્ટીઓ, એક યા બીજા અવસરે ભાજપાની સાથે રહી ચૂકી છે. કટોકટી વિરુદ્ધની લડાઈ ડીએમકે-જનસંઘ (જનતાપાર્ટી) સાથે મળીને લડેલા. એઆઈએડીએમકે એ પણ અટલજીને પહેલાં ટેકો આપી, પુન: પાછો લઈ લીધેલો. છેલ્લે જયલલિતા પુન: મોદીજી તરફી બનેલાં.... જ્યારે મુલાયમ-લાલુ પણ જે.પી. આંદોલન અને જનતાપાર્ટીના શાસનમાં ભારતીય જનસંઘ સાથે રહી ચૂક્યા છે. આ રીતે મુસ્લિમલીગને બાદ કરતાં લગભગ તમામ રાજકીય પક્ષો ભારતીય જનસંઘ / ભાજપા સાથે વાટકી વ્યવહાર કરી ચૂક્યા છે. જ્યારે કેરળમાં કોંગ્રેસનું મુસ્લિમ લિગ સાથેનું હનીમુન દાયકાઓ સુધી ચાલુ રહ્યું છે. અરે ! કોંગ્રેસે ઔવેસીની મુસ્લિમ પાર્ટીને પણ ભાજપાની ‘બી’ ટીમ ગણાવી છે ! પરંતુ હવે કર્ણાટકમાં કોંગ્રેસે કહેલી "ભાજપાની ‘બી’ ટીમ - જેડીએસ સાથેના અપવિત્ર મૈત્રી-કરાર બદલ, કોંગ્રેસ લાજવાને બદલે ગાજે છે, એનાથી વધુ મોટી કરુણાંતિકા અન્ય કઈ હોઈ શકે ?!